กองทุนทหารไทยโกลบอลบอนด์สุดฮอต
บลจ.ทหารไทย Global Bond Fund สุดฮอต เพิ่มเงินทุนรอบ 3 เป็นห้าพันล้านบาท พร้อมขาย 2 กองทุนใหม่วันพรุ่งนี้
4 ต.ค. 2553

บลจ.ทหารไทย Global Bond Fund สุดฮอต เพิ่มเงินทุนรอบ 3 เป็นห้าพันล้านบาท พร้อมขาย 2 กองทุนใหม่วันพรุ่งนี้
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย เปิดเผยว่า บริษัทได้ขอจดทะเบียนเพิ่มเงินทุนกองทุนเปิดทหารไทย Global Bond Fund กับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อีก 1,500 ล้านบาท ในวันที่ 30 ก.ย.2553 หรือคิดรวมเป็นมูลค่าเงินทุนของโครงการทั้งสิ้น 5,000 ล้านบาท เพื่อรองรับการเติบโตอย่างต่อเนื่องของกองทุน นับเป็นการเพิ่มทุนครั้งที่ 3 ภายในระยะเวลาเพียง 2 เดือน 
ทั้งนี้ นับจากช่วงการเปิดเสนอขายครั้งแรก (IPO) ซึ่งมียอดจองซื้อที่ 699.70 ล้านบาทและได้จดทะเบียนจัดตั้งกองทุนไปเมื่อวันที่ 14 ก.ค.2553 ล่าสุด ณ วันที่ 1 ต.ค.2553 มูลค่าสินทรัพย์สุทธิของกองทุนได้เพิ่มสูงขึ้นอย่างต่อเนื่องจนมาอยู่ที่ 2,970.03 ล้านบาท โดยมูลค่าหน่วยลงทุนเพิ่มจาก 10 บาทต่อหน่วยลงทุน เป็น 10.4225 บาทต่อหน่วยลงทุน
กองทุนดังกล่าวเน้นลงทุนในหน่วยลงทุนของกองทุนรวมต่างประเทศเพียงกองเดียว (Master Fund) คือ กองทุน Templeton Global Bond Fund ไม่น้อยกว่า 80%  ยอดมูลค่าสินทรัพย์สุทธิภายใต้การจัดการของกองทุนเพิ่มสูงขึ้นอย่างต่อเนื่อง 
“สำหรับความสนใจที่มีเข้ามาอย่างต่อเนื่องนั้น น่าจะเป็น เพราะกองทุนเปิดทหารไทย Global Bond Fund ออกแบบมาเพื่อเปิดโอกาสให้ผู้ลงทุนสามารถลงทุนในตราสารหนี้ต่างประเทศ โดยระยะเวลาลงทุนที่เหมาะสมคือ 2 ปี ขึ้นไป และสำหรับกองทุนหลักหรือกองทุนTempleton Global Bond Fund เป็นกองทุนที่ได้รับความสนใจจากผู้ลงทุนทั่วโลก ถือเป็นหนึ่งในกองทุนย่อยของ Franklin Templeton Investment Funds ที่จดทะเบียนในประเทศ Luxembourg โดย ณ วันที่ 31 ส.ค.2553 มีขนาดกองทุน 29,852.43 ล้านเหรียญสหรัฐหรือประมาณ 934,321.35 ล้านบาท” (ณ อัตราแลกเปลี่ยน 1 เหรียญสหรัฐเท่ากับ 31.298 บาท) นายสมจินต์ กล่าว
นอกจากนั้น บลจ.ทหารไทย ได้กำหนดออกกองทุนใหม่อีก 2 กองทุนกำหนดเปิดขายครั้งแรกระหว่างวันที่ 5-12 ตุลาคม 2553 คือ กองทุนเปิดทหารไทยพันธบัตรเกาหลีใต้ รุ่นที่ 110 อายุกองทุนประมาณ 1 ปี 9 เดือน มีขนาดเงินทุนโครงการ 1,400 ล้านบาท ให้ผลตอบแทนการลงทุนภายหลังหักค่าใช้จ่ายร้อยละประมาณ 2.30% และกองทุนเปิดทหารไทยไพร์มฟันด์ รุ่นที่ 7 อายุกองทุนประมาณ 5 เดือน มีขนาดเงินทุนโครงการ 1,400 ล้านบาท กำหนดผลตอบแทนการลงทุนภายหลังหักค่าใช้จ่ายประมาณ 1.65%   ทั้งนี้ กองทุนเปิดทหารไทยพันธบัตรเกาหลีใต้ รุ่นที่ 110 มีนโยบายลงทุนในพันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้ เป็นผู้ออกหรือค้ำประกัน ซึ่งมีความเชื่อถือระยะสั้นของตราสารหรือผู้ออกตราสารในระดับ A+/F1 จากสถาบัน FitchRatings มีการทำสัญญาปกป้องความเสี่ยงจากอัตราแลกเปลี่ยนเต็มจำนวน 
สำหรับกองทุนเปิดทหารไทยไพร์มฟันด์ รุ่นที่ 7 จะมีการกระจายการลงทุนมากขึ้นได้แก่ ตั๋วเงินคลัง พันธบัตรรัฐบาล และพันธบัตรธนาคารแห่งประเทศไทยด้วยสัดส่วนการลงทุนประมาณ 60% ส่วนที่เหลือจะลงทุนในรูปเงินฝากกับธนาคารบาร์เคลย์ สาขาสหรัฐอาหรับเอมิเรตส์ประมาณ 24% พันธบัตรรัฐบาลประเทศเกาหลีใต้ ด้วยสัดส่วนการลงทุนประมาณ 10% และตั๋วแลกเงินธนาคารในประเทศไทยประมาณ 6% ผู้สนใจสามารถลงทุนด้วยมูลค่าการลงทุนขั้นต่ำเพียง 2,000 บาท และผู้ลงทุนบุคคลธรรมดาไม่ต้องเสียภาษี โดยเปิดขายทั้งสองกองทุนระหว่างวันที่ 5-12 ต.ค.นี้